Mafia II

**Mafia II** (կամ **Mafia 2**), բաց խաղային աշխարհով արկածային մարտախաղ ժանրի համակարգչային խաղ, որն իր մեջ համախմբում է նաև ավտոմոբիլային սիմուլյատոր և կրակոց երրորդ դեմքի «աչքերով» ժանրերը։ Մշակված է «2K Czech» ընկերության կողմից (նախկինում՝ «Illusion Softworks»)։ Համարվում է  համակարգչային խաղի շարունակությունը։ Խաղը թողարկվել է 2010 թվականի օգոստոսի 24-ին անհատական համակարգչի (Windows) և Xbox 360 ու PlayStation 3 խաղային բարձակների համար։ 2011 թվականին խաղը թողարկվել է Mac համակարգիչների համար։ Խաղի արտասահմանյան համակարգողը «2K Games» ընկերությունն է։

## Մշակման պատմություն
### Մշակման ժամանակագրություն

Խաղի մշակմամբ զբաղվել է «2K Czech» ընկերությունը, որը նախկինում հայտնի էր «Illusion Softworks» անունով։ Խաղի նախորդ մասը  համակարգչային խաղն է, որն ստեղծված է հենց նույն ընկերության կողմից և հայտնվել է վաճառասեղաններին 2002 թվականին (նկատելի է, որ այս խաղերում նկարագրվում են տարբեր պատմություններ, սակայն կան սյուժետային մի քանի նմանություններ)։

Առաջին լուրերն այն մասին, որ մշակվում է Mafia 2 համակարգչային խաղը, տարածվել են 2003 թվականին։ Այդ մասին հայտարարել է «Illusion Softworks» ընկերությունը (այսինքն՝ խաղը մշակման է ենթարկվել շուրջ 7 տարի, քանի որ այն թողարկվել է 2010 թվականին)։

Խաղի պրոդյուսերի՝ Լուկաս Կյուրեի () հետ հարցազրույցից հետո հայտնի դարձավ, որ սկզբում մշակողների խումբը ցանկանում էր ստեղծել խաղը՝ որպես Mafia 1 համակարգչային խաղի հավելում և անգամ սկսել էր մշակումը, սակայն հետագայում որոշում կայացվեց, որ խաղը պետք է ստեղծվի որպես առանձին պատմություն ներկայացնող խաղ։ Խաղը մշակողների հետ մեկ այլ հարցազրույցում Լուկաս Կյուրեն ասել է. 

Խաղի վերաբերյալ լուրեր տարածվեցին նաև 2007 թվականի օգոստոսի 21-ին. խաղը ներկայացվել էր Լայպցիգի համակարգչային խաղերի ցուցահանդեսում։ Ցուցահանդեսում ներկայացվեցին մի քանի նախնական նկարներ, ինչպես նաև խաղի պատմության հետ կապված մի քանի տեղեկություններ։ Այսպիսով՝ հայտնի դարձավ, որ խաղում նկարագրվելու են 1940-1950-ական թվականների իրադարձությունները, և խաղացողներին կրկին ներկայացվելու է կինեմատոգրաֆիական պատմությունը և ազատ հետախուզման ենթակա քաղաքը։

2008 թվականին «Illusion Softworks» մասնավոր ընկերությունը դարձավ «2K Games» ընկերության դուստր ձեռնարկություն, իսկ ընկերության անունը փոխվեց և դարձավ «2K Czech»:

2009 թվականին հայտնի դարձավ, որ խաղի թողարկումը կհետաձգվի և կկայանա 2010 թվականից ոչ շուտ։ Նույն թվականի օգոստոսին խաղը ներկայացվել է ԶԼՄ-ներին gamescom-ի ցուցահանդեսներից մեկում։ Այդ ցուցահանդեսում խաղը ճանաչվել է լավագույն ցուցադրված խաղը, իսկ «2K Czech» ընկերությունը՝ լավագույն խաղային ստուդիան։ Ավելի ուշ՝ 2010 թվականի սկզբին, նորից լուր տարածվեց այն մասին, որ խաղի թողարկումը կրկին կհետաձգվի. խաղը պետք է թողարկվեր ոչ թե 2010 թվականի մայիսին, այլ օգոստոսից-սեպտեմբեր ընկած ժամանակահատվածում։ Մայիսին տարածվեց մի լուր, ըստ որի խաղում տարածացուցական հնարավորությունների համար պետք է օգտագործվի Nvidia 3D Vision և PhysX ֆիզիկական փոքր շարժիչը։

Մայիսի վերջին ներկայացվեց համակարգչային խաղի կոլեկցիոն մասի պարունակությունը։ Համակարգչային սկավառակից բացի մետաղական տուփն իր մեջ պարունակում էր նաև ամուր կազմով իլյուստրացիոն ալբոմ, համակարգչային խաղում հիշատակվող երգերի CD սկավառակը, այն քաղաքի քարտեզը, որտեղ կատարվում էին խաղում նկարագրվող իրադարձությունները, ինչպես նաև հետագայում թողարկված հավելումների մեջ եղած առաջին Made Man Pack հավելումը (հավելումը հիշատակվում էր նաև DLC անվամբ. այն խաղի մեջ ներբեռնվող հավելում է, որի նպատակը խաղը ավելի հետաքրքիր դարձնելն է)։ 2010 թվականի հուլիսին հայտնի դարձավ, որ խաղը վաճառվելու է Steam խաղային համակարգի «Valve» ընկերությունում, և խաղը համալրվելու է ընկերության հնարավորինս շատ օգնությամբ, ինչպիսիք են խաղի վիճակագրական մասին վերաբերող նյութերի և ձեռքբերումների համակարգի մշակումը։ Այսպիսով՝ խաղը համարվեց Steam-խաղ, քանի որ խաղի թվային տարատեսակը ներբեռնվում է համակարգիչ Steam-ի համապատասխան հաշվառման գրանցումը կատարելուց հետո։

### Խաղի թողարկում
2010 թվականի օգոստոսի 24-ին կայացավ Mafia 2 համակարգչային խաղի թողարկումը։ Խաղը համապատասխանում էր վերը նշված բոլոր համակարգչային պլատֆորմաներին։ «2K Games» ընկերության կողմից խաղը ստեղծված էր անհատական համակարգիչների՝ Microsoft Windows օպերացիոն համակարգով աշխատող համակարգիչների, ինչպես նաև Xbox 360 և PlayStation 3 կցուրդների համար։ Բացի սկավառակի տեսքով վաճառվող տարբերակից (տփիկային տարբերակ)՝ համակարգչային խաղը հասանելի էր նաև Steam համակարգում։

2011 թվականի դեկտեմբերի 1-ին համակարգչային խաղը հասանելի դարձավ նաև Mac OS X օպերացիոն համակարգով աշխատող Mac համակարգիչների համար։ Mac համակարգիչների համար արդեն թողարկվել էր **Mafia II: Director's Cut** տարբերակը, որն ներառում էր խաղն իր բոլոր հավելումներով (նույն անունը ուներ նաև Windows օպերացիոն համակարգով աշխատող համակարգիչների համար նախատեսված տարբերակը)։ Խաղի այս տարբերակը հասանելի էր Mac App Store-ում, ինչպես նաև Mac համար նախատեսված տարբերակը հնարավոր էր ձեռք բերել Steam համակարգից։

### Փոփոխված տարբերակներ
Mafia 2-ն ամբողջությամբ մշակել է «2K Czech» չեխական ստուդիան։ Խաղի հիմնական և փոփոխված տարբերակների հիմքում ընկած է անհատական համակարգիչների համար նախատեսված տարբերակը։

Այլ խաղային կցուրդների համար նախատեսված տարբերակը նույնպես վերամշակման է ենթարկվել «2K Czech» ընկերության կողմից (տե՛ս խաղի տիտրերը «Արտաքին հղումներ» բաժնում)։

Բարձակների համար կատարվող վերամշակումներում իր մասնակցությունն է ունեցել (սակայն չի մասնակցել, ինչպես սխալմամբ ներկայացվում է մի քանի աղբյուրներում) նաև Massive Bear Studios ստուդիան՝ կատարելով օպտիմալացման հետ կապված մի քանի հանձնարարություններ։ Բարձակային տարբերակները թողարկվել են անհատական համակարգիչների համար նախատեսված տարբերակների հետ համատեղ։

Mac OS X-ի համար նախատեսված տարբերակը, որը թողարկվել է նախորդ տարբերակներից մի տարի հետո, մշակման է ենթարկվել «Feral Interactive» ընկերության կողմից։ Այս ընկերությունը համարվում էր նաև այս հարթակի ստեղծողներից մեկը։

### Մշակման դժվարություններ
#### Աշխատակիցների հեռանալը

Հեղինակները հաճախ էին տարբեր դժվարությունների առաջ կանգնում։ 2004 թվականին հրապարակվեց նորություն այն մասին, որ Mafia 2-ի մշակումը կանգնեցվել է մշտական ընդհարումների, ինչպես նաև համակարգչային խաղի սցենարիստի՝ Դանիել Վավրայի () ընկերությունը լքելու պատճառով։ Անկախ ամեն ինչից Վավրան խաղի վերաբերյալ հարցազրույց տվեց, ըստ որի հաստատվեց այն փաստը, որ Վավրան վերադառնում է։ Ավելի ուշ համաձայն խաղի պրոդյուսերի հետ հարցազրույցի (2010 թվական) հավանական դարձավ, որ նա նորից լքել էր ընկերությունը։ Կորուստներ եղան նաև «Illusion Softworks» ընկերությունում։ Ընկերությունը լքեց հիմնադիրը՝ Պետր Վոխոզկան ():

#### Խաղային շաժիչների փոփոխություն
Մշակման երկար տժող գործընթացի և նոր տեխնոլոգիաների հետ համահունչ քայլելու պատճառով (մինչ ստեղծվում էր Mafia 2-ը հնին փոխարինելու էին գալիս նոր խաղային բարձակները։ Xbox-ին և PlayStation 2-ին փոխարինելու եկան Xbox 360-ը և PlayStation 3-ը) ընկերությունը շուրջ երեք անգամ կատարեց համակարգչային խաղում խաղային բարձակների հետ համապատասխանեցումը։ Այդ ամենը բերում էր շատ խաղային մատերիալների փոփոխման։

Այսպիսով 2004 թվականի աշխատանքային գործընթացին վերաբերող հոլովակի հրապարակումից հետո հայտնի դարձավ, որ համակարգչային խաղում իր դերը ունի նաև RenderWare խաղային շարժիչը։ Այդ տեխնոլոգիան հայտնի էր դարձել Grand Theft Auto շարքի (1, 2, 3, 4, 5, San Andreas, Vice City և այլն) համակարգչային խաղերում օգտագործվելուց անմիջապես հետո։ Grand Theft Auto խաղը նույնպես պատկանում է բաց աշխարհ ունեցող խաղերի տիպին։

Որպես վերջնական արդյունք որոշվեց կրկին ստեղծել սեփական խաղային շարժիչը։ Շարժիչների վրա աշխատելու գործը վստահվեց հետևյալ ծրագրավորողներին. Մայքլ Յանաչեկ () (նախկինում աշխատել էր Illusion ընկերության քույր ընկերության՝ Pterodon-ում և մասնակցել էր այդ ընկերության գրեթե բոլոր պրոյեկտներին։ Ավելի ուշ այդ ընկերությունը միավորվեց Illusion ընկերության հետ և համատեղ ջանքերով ստեղծվեց Ptero-Engine խաղային շարժիչը), Պետր Սմիլեկ () և Ժան Բուլին () (աշխատել են որպես ծրագրավորող El Matador խաղում), Թոմաս Բլահո () (համարվում էր LS3D engine խաղային շարժչի մշակողներից մեկը, Mafia խաղի առաջին մասում, ինչպես նաև «Silver Wish Games» ընկերության խաղերի համակարգչային շարժիչների ստեղծողներից էր։ «Silver Wish Games»-ը «Illusion Softworks» ընկերության քույր ընկերություններից էր), Անդրեյ Շտորեկ (), Էրիկ Վեսելի (), Վլադիմիր Սեմոտան () (նախկինում եղել էր Power Boat GT (Aquadelic GT) ծրագրավորողներից) և Ժիրու Վրուբել ():

Ի վերջո խաղային շարժիչը ստեղծվեց զրոյից, որը համընկնում էր Mafia խաղի առաջին մասի LS3D engine խաղային շարժչի կոդի մի մասի հետ։ Նոր տեխնոլոգիան ստացավ Illusion Engine անունը (տես նաև «Խաղային շարժիչ» բաժինը և խաղային շարժչին վերաբերող առանձին հոդվածը)։

#### Հրաժարումը մի քանի նախնական ծրագրերից
Հեղինակների մտադրություններից ոչ բոլորը տեղ գտան խաղի վերջնական տարբերակում, ինչը հանգեցրեց նրան, որ որոշ խաղացողներ սպասված հնարավորությունների բացակայության պատճառով հայտնեցին իրենց դժգոհությունները խաղի մասին։ Հնարավորությունների բացակայությունը պայմանավորված էր նրանով, որ խաղը մշակողների կողմից այդ ամենը պաշտոնապես հայտարարված չէր, կամ էլ որոշ հնարավորություններ տեխնիկական խնդիրների պատճառով հեռացվել էին։ Ըստ նախնական տվյալների՝ խաղը պետք է մշակվեր այնպես, որ խաղի ավարտը ունենար մի քանի տարբերակ։ Ինտերֆեյսը (այսպես կոչված HUD-ը) կարող էր ամբողջությամբ բացակայել։ Սկզբնական տարբերակում խաղի սցենարը այլ կերպ էր. խաղացողը կարող էր ինքը որոշել, թե որ «ընտանիքին» է ցանկանում միանալ (հետագայում, ըստ սցենարի որոշվեց, որ խաղի հերոսը պետք է միանա արդեն որոշված գանգստերական ընտանիքի)։ Խաղացողը կարող էր լրացուցիչ գումար վաստակել նաև բանկեր և խանութներ թալանելով։ Լոկացիայի տեսքը խաղի ընթացքում կարող էր շատ փոփոխվել։ Վերջնական տարբերակում չնեռարվեցին մի քանի երկրորդական առաջադրանքներ, ըստ որոնց, խաղի մեջ պետք է հայտնվեին այլ հերոսներ։ Սակայն համաձայն հեղինակների կարծիքի՝ այդ ամենը կհանգեցներ նրան, որ խաղացողը կշեղվեր հիմնական սցենարից, այդ իսկ պատճառով էլ մտահղացումը չիրականացավ։

Մշակման մեկ այլ փուլում հեղինակները մտածում էին խաղում մեկից ավել օգտատեր ունեցող ռեժիմի հնարավորության մասին, սակայն ավելի ուշ կենտրոնանալով խաղի պատմության հեռանկարների վրա՝ հրաժարվեցին այդ մտադրությունից։

## Խաղային շարժիչ և խաղում օգտագործված տեխնոլոգիաներ

Խաղում օգտագործվում է Illusion Engine շարժիչը, որը մշակված է հատուկ Mafia 2-ի համար։

Շարժիչը պարունակում է մեծ չափերի բաց լոկացիաներ, սակայն խաղի մեջ որևէ տարածքում շարժվելու ժամանակ չի նկատվում ֆոնային ռեժիմի բեռնում։ Շնորհիվ այս ամենի՝ խաղը հասնում է աշխարհի «ներդաշնակ» էֆեկտին (հիմնական բեռնումը նկատվում է միայն խաղի սկզբում)։

Գրաֆիկական շարժիչը պարունակում է հետմշակման մի շարք էֆեկտներ, օրինակ. *[[Blur (էֆեկտ)|blur]]* (ողողում, պատկերի ֆոկուսավորում), *[[motion blur]]* (պատկերի փափկեցում), *sun glare* (արևի ճառագայթում), *lens flare* (արևի ցոլքի անրադարձումը վիրտուալ խցիկի վրա), *heat haze* (տաք օդի էֆեկտ, որն օգտագործվում է հրարձակ զենքերի կրակոցների վիզուալիզացիայի համար), *կտրուկության խորություն* (օգտագործվում է հոլովակներում՝ կինեմատոգրաֆիկական էֆեկտի ստեղծման համար), *[[High Dynamic Range Rendering|HDR]]* և այլն։

Ակտիվ կերպով հարմարեցվում էն գունաուղղման մեթոդները, ինչպես նաև գունային զտիչները (ինչպես և մնացած էֆեկտները) դիզայներների կողմից օգտագործվել են խաղի առանձին էպիզոդին «տրամադրություն» տալու համար. ձմռանը գույները ավելի մռայլ են, ամռանը՝ պայծար։ Երբ հերոսը հարբած է, պատկերը դառնում է «լղոզված», իսկ գույներն աղավաղվում են։

Որպես ֆիզիկական շարժիչ՝ ինտերգրված էր nVidia ընկերության PhysX շարժիչը։ Խաղում՝ ծրագրավորողների կողմից մշակված «պայթման ալիք» ֆունկցիան կարող է առարկաները բարձրացնել օդ առանց որևէ սքրիփթի օգտագործման։ Ֆիզիկական երևույթների ազդեցությունը հագուստի վրա (այսպես՝ գլխավոր հերոսի վերարկուն կամ փողոցով անցնող աղջկա կիսաշրջազգեստը կարող է ծածանվել քամու ազդեցությամբ՝ չանցնելով գործող անձի մարմնի «միջով»)։

Տրանսպորտի ֆիզիկական մոդելը դիտվում է մի քանի տեսանկյունից։ Որպեսզի մեքենաները համապատասխանեն իրականությանը, օգտագործվում են մի շարք պարամետրեր։ Մեքենաներից յուրաքանչյուրն ունի իր առանձին քաշը և տարբերությունները։ Մեքենաների վարքը տարբեր է՝ կախված եղանակից և տարվա ժամանակահատվածից։

Հաշվվում է նաև այն, թե քանի մարդ է նստած մեքենայի մեջ և ինչ քաշի են նրանք։ Դրա հետ կապված փոխվում է մեքենայի քաշը և նստեցման չափը։

## Սյուժե

 **Գլուխների ցանկը և ժամանակագրական հաջորդականությունը**

Առաջադրանքների անուների թարգմանությունը համապատասխանեցված է 1Էս ընկերության թարգմանության տարբերակին։

* ***Նախաբան*** *(պատմություն - 1951, դեպքեր - 1930 և 1943)*
** «Գլուխ 1։ Պատմական հայրենիք»  ()
* ***Ինտերմեցցո 1*** *(պատմություն - 1951, դեպքեր - 1945)*
** «Գլուխ 2։ Տուն, անուշ տուն»  ()
** «Գլուխ 3։ Պետության թշնամին»  ()
** «Գլուխ 4։ Մերֆիի օրենք»  ()
** «Գլուխ 5։ Սղոց»  ()
** «Գլուխ 6։ Լավ անցկացվող ժամանակ»  ()
* ***Ինտերմեցցո 2*** *(պատմություն և դեպքեր - 1951)*
** «Գլուխ 7։ Ֆրանչեսկո Պոտենցայի հիշատակ»  ()
** «Գլուխ 8։ Անհանգիստ»  ()
** «Գլուխ 9։ Բալզամ և Բինս»  ()
** «Գլուխ 10։ Սպասարկում սենյակներում»  ()
** «Գլուխ 11։ Մեր ընկեր»  ()
** «Գլուխ 12։ Ծովի նվերներ»  ()
** «Գլուխ 13։ Դրակոնի հայտնվելը»  ()
** «Գլուխ 14։ Սանդուղք դեպի երկինք»  ()
* ***Ինտերմեցցո 3*** *(դեպքեր պատմությունից հետո - 1951)*
** «Գլուխ 15։ Դժվարությունների միջով դեպի աստղեր»  ()

### Նախաբան
Mafia II-ի մեջ ներկայացվող դեպքերը վերաբերում են 1943-1951 թվականներին և ընթանում են յոթ միլիոն բնակչություն ունեցող Էմփայր Բեյ () հորինված, ամերիկյան քաղաքում։ Քաղաքը «տնօրինում» են հիմնականում երեք գանգստերական «ընտանիքները»՝ Վինչիյի, Կլեմենտեի և Ֆալկոնեի։
 
Գլխավոր հերոս Վիտո Սկալետտան () (ամբողջական անուն՝ Վիտտորիո Անտոնիո Սկալետտա) մանուկ ժամանակ ընտանիքի հետ Սիցիլիայից տեղափոխվել է ԱՄՆ։ Վիտոն մտածում էր, որ Ամերիկայում իր բոլոր երազանքները իրականություն կդառնան, սակայն ամեն ինչ եղավ այլ կերպ։ Նրա հայրը՝ Անտոնիո Սկալետտան արդար աշխատավոր էր։ Նա աշխատելով նավահանգստում՝ ստանում էր գրոշներ, որոնք հաճախ վատնվում էին գինետանը։ Մի քանի տարի անց Անտոնիոն հարբած լինելով ընկել էր ջուրը և խեղդվել։ Վիտոյի մայրը աստվածավախ տարեց կին է, անհանգստանալով իր տղայի համար աշխատում է որպես տեղական եկեղեցու «սրբի» (կուսակրոն հոգևորականի մականուն ուղղափառ եկեղեցում) օգնական։

Դպրոցում Վիտոն ընկերանում է Ջո Բարբարոյի () հետ՝ շրջանի հայտնի խուլիգաններից մեկի հետ։ Նրանք երկուսն էլ աղքատ ընտանիքներից էին և դառնալով լավագույն ընկերներ արագ հարմարվեցին ավազակության հիմանական դրույթներին՝ գրպանահատությանը, խանութներ թալանելուն և այլն։

Մի անգամ արդեն հասունացած Ջոն և Վիտոն որոշեցին թալանել ոսկերչական խանութը։ Առաջին լուրջ գործն այնքան էլ հաջող չընթացավ։ Նրանց նկատեց ոստիկանը։ Վիտոն բռնվեց, իսկ Ջոյին հաջողվեց փախչել։ Ընթանում էր Երկրորդ համաշխարհային պատերազմը, զորաճակատներում կամավորներ էին պահանջվում։ Դրա համար Վիտոն կանգնում է ընտրության առջև։ Բանտի և պատերազմի մեջ Վիտոն ընտրում է պատերազմը, ինչի արդյունքում նա որպես դեսանտային զինվոր ուղարկվում է ճակատ՝ 504-րդ պարաշյուտային գունդ։

### Սյուժեի զարգացում
#### Գլուխ 1. Պատմական հայրենիք

1943 թվական՝ Սիցիլիայի ռազմական գործողություն։ Վիտոն պարաշյուտային գնդի կազմի մեջ լինելով ուղևորվում է կղզի, սակայն մինչև վայրէջքը ինքնաթիռը հարված է ստանում։ Կենդանի է մնում ընդամենը մի քանի մարդ։ Զինվորների հետ նրանք պետք է գրավեն քաղաքը։ Քաղաքապետարանի մոտ ընթացող մարտի ժամանակ իտալական «իքնագնացը» մտնում է շինություն և արկի հարվածի արդյունքում Վիտոն և շենքի մեջ գտնվող մնացած զինվորները կորցնում են իրենց գիտակցությունը։ Ֆաշիստները, որոնք այդ կրակոցից հետո մտնում են շինություն՝ սկսում են սպանել այն զինվորներին, որոնք ուշագնաց էին եղել, իսկ երբ որ հերթը հասնում է Վիտոյին սպանելուն, սիցիլիական մաֆիայի առաջնորդ դոն Կալոն հրաման է տալիս Մուսսոլինիի զինվորներին դադարեցնել հրաձգությունը։ Վիտոն կենդանի է մնում, սակայն նա ուներ լուրջ մարմնական վնասվածք։

#### Գլուխ 2. Տուն, անուշ տուն
1945 թվականին ֆաշիստներից վնասվածք և հոսպիտալում բուժում ստանալուց հետո, Վիտոն՝ ամսական արձակուրդ ստանալով վերադառնում է Էմփայր Բեյ, որտեղ կայարանում նրան դիմավորում է Ջոն։ Նա բացատրում է Վիտոյին, որ նրա պատերազմի մեջ լինելու ժամանակ ինքը հարստացել է և դարձել է պրոֆեսիոնալ հանցագործ, ինչպես նաև հաստատել է այնպիսի կապեր, որոնք «թույլ» կտային Վիտոյին մնալ քաղաքում։ Վերադառնալով տուն Վիտոն իմանում է, որ իր մայրը և քույր Ֆրանչեսկան փորձում են վճարել 2000 դոլլարանոց այն պարտքը, որը վերցրել էր արդեն մահացած Վիտոյի հայրը։ Վիտոն խորհրդի և օգնության նպատակով գնում է Ջոյի մոտ։ Ջոն Վիտոյին ծանոթացնում է Ջուզեպպե Պալմինտերիի հետ (քաղաքի լավագույն արջաորսի հետ, ով էլ հենց տալիս է Վիտոյին «տեղեկանքը» ըստ որի Վիտոն իրավունք էր ձեռք բերում չմասնակցելու դեռևս շարունակվող պատերազմին), իսկ հետո Մայք Բրեուսկիի հետ։ Վիտոն դառնում է Էմփայր Բեյի հանցավոր աշխարհի անդամներից մեկը և դանդաղ սկսում է վաստակել իր ապրուստի համար։

#### Գլուխ 3. Պետության թշնամին
Անհանգստացող մորը խոստանալով, որ պետք է աշխատի այնպես արդար, ինչպես իր հայրը, Վիտոն գնում է քաղաքի նավահանգիստ, որպեսզի աշխատանքի ընդունվի իր հոր նախկին վարիչի՝ Ֆեդերիկո «Դերեկ» Պապպալարդոյի մոտ։ Նա նավահանգստում աշխատողների վարիչն է, պրոֆմիության ղեկավարը, իսկ «պատկանելությամբ» նա Վինչիի ընտանիքից էր։ Վիտոն սկզբում փորձում է աշխատել «արդար», սակայն հետո որոշում է, որ «այսպես գործը չի գնա» և թողնում է աշխատանքը, չցանկանալով 10 դոլարի համար քարշ տալ արկղերը։ Հեռանալուց առաջ Դերեկի և նրա օգնական Սթիվի հետ զրույցի ժամանակ Վիտոն հնչեցնում է Բառբարո ազգանունը, ասելով, որ Ջոն նրա ընկերն է։ Դերեկը մտածելով, որ Վիտոն խաբում է, նախ ստուգում է Վիտոյի ասածի ճշտությունը, ապա տալիս է Վիտոյին այլ «սեռի» աշխատանք։ Վիտոն պետք էր ապառնալիքներով միջոցով նավահանգստի աշխատողներից «գումար վերցներ վարսավիրի մոտ գնալու համար»։ Վիտոյին հաջողվում է բոլորից հավաքել այդ գումարը, բացի մի աշխատողից։ Արդյունքում նրանք սկսում են կռվել և Վիտոն դաս է տալիս մի հասարակ աշխատողի, ով չէր ցանկանում կատարել իր պահանջը։

Ջոն Վիտոյին ծանոթացնում է Հենրի Տոմասինոյի հետ, ով Կլեմենտեի ընտանիքի անդամներից էր։ Հենրին ցանկանում էր, որ Վիտոն գների կարգավորման դաշնային ընկերությունից գողանար դեֆիցիտ կտրոններ, որոնք այդ ժամանակ դեռ շարունակվող պատերազմի պատճառով դժվար էր ձեռք բերել։ Կատարելով առաջադրանքը, Վիտոն շտապ Հենրիին է հասցնում կտրոնները, սակայն Հենրին նկատում է, որ կտրոնների պիտանելության ժամկետը լրանում է մի ժամից և տալով կտրոնները Վիտոյին հանձնարարում է նրան ծախել այդ կտրոնները բոլոր հնարավոր բենզալցակայաններում մինչև ժամկետի լրանալը։

#### Գլուխ 4. Մերֆիի օրենք
Ջոն որոշում է կատարել Հենրիի խնդրանքը և Վիտոյի հետ հեռախոսները նորոգողների կերպարով գնում է ոսկերչական խանութը թալանելու։ Ամեն ինչ ընթանում էր այնպես, ինչպես պլանավորված էր, սակայն որոշ ժամանակ անց, ջարդելով խանութի պատուհանները, ներս է մտնում Բրայնա Օ'Նիլի իռլանդական բանդան։ Այդ նույն ժամանակ խանութից ոչ հեռու անցնող պարեկային ոստիկանական մեքենան նկատում է գողություն կատարողներին։ Վիտոյին և Ջոյին հաջողվում է փախչել՝ տանելով գողոնը, իսկ Օ'Նիլը և իր բանդան, բռնվելով ոստիկանների կողմից, հայտնվում են ճաղերի ետևում։

#### Գլուխ 5. Սղոց
Հենրին ծանոթացնում է Վիտոյին և Ջոյին Կլեմենտի ընտանիքի գլխավորներից մեկի՝ Լուկա Գորինոյի հետ։ Լուկան Վիտոյին և Ջոյին առաջարկում է մտնել Կլեմենտեի ընտանիք 5000 դոլարի (յուրաքանչյուրը) դիմաց, ինչպես նաև ցանկանում է, որ նրանք սպանեն Սիդնի Փեննին, ով ավելի հայտնի էր «Թմբլիկ» մականունով։ Վիտոն գնում է Հարիի մոտ, ով պատերազմի վետերան էր։ Նա Վիտոյին է տրամադրում MG-42 գնդացիրը։ Վիտոն, գնալով Հենրիի և Ջոյի մոտ, սկսում է հրաձգություն, որի ժամանակ նրանք տարբերակում են Սիդնիին։ Ջախջախելով Սիդնիի ենթականերին՝ նրանք ելնում են Սիդնիին դեմ դիմաց և ցանկանում են սպանել, սակայն այդ պահին «Թմբլիկը» հասցնում է կրակել Հենրիի ոտքին, որից հետո Վիտոն և Ջոն ավտոմատներով դաժանորեն սպանում են նրան։ Հենրին վնասվածք է ստանում, և ընկերները հասցնում են արյունահոսող Հենրիին տանել բժիշկ Էլ Գրեկոյի մոտ, ով «չի տալիս շատ հարցեր» վնասվածքի վերաբերյալ։ Առաջադրանքի համար Վիտոյին տրվում է գումար, և նա այդ գումարը տալիս է իր քրոջը (հոր կուտակած պարտքերը մարելու համար)։

#### Գլուխ 6. Լավ անցկացվող ժամանակ
Հաջորդ օրը, ելնելով Ջոյի բնակարանից, Վիտոյի դիմաց հայտնվում է Անտոնիո Ռոսսին, ով Էմփայր Բեյ քաղաքի ոստիկանության դետեկտիվներից էր։ Խուզարկելով Վիտոյին նրանք հայտնաբերում են այն դեֆիցիտ կտրոններից։ Երեք ամիս անց Էմփայր Բեյի դատարանը կայացնում է որոշում, ըստ որի՝ Վիտոյին սպասում էր ազատազրկում 10 տարի ժամկետով։ Բանտում երեք օր հետո Վիտոն Ջոյից նամակը է ստանում։ Ջոն խորհուրդ էր տալիս Վիտոյին փնտրել ոմն Լեո Գալանտեյին։ Բանտի բակում քայլելու ժամանակ Վիտոն իրենից անկախ հանդիպում է Բրայան Օ'Նիլին։ Օ'Նիլը մեղադրում է նրան, ասելով՝ «դու ես մեղավոր, որ ես հիմա բանտում եմ» և արդյունքում նրանց միջև կռիվ է սկսվում, որին էլ հենց հետևում էր Գալանտեն։ Շատ չանցած բանտի հսկիչները բաժանում են կռվողներին և երկուսին էլ նստեցնում են պատժախուց։ Լեոն իմանալով, որ Վիտոն աշխատել է Կլեմենտեի ընտանիքի համար, սկզբում օգնություն է հասցնում Վիտոյին, սակայն, երբ Վիտոն ասում է, որ Կլեմենտեն և Գուրինոն առաջարկում էին իրեն մտնել ընտանիք գումարի դիմաց (դա համարվում էր գանգստերական ընտանիքների սկզբունքներից դուրս), խոսք է տալիս Վիտոյին, որ կօգնի նրան նրանցից ձեռփազատվելու հարցում։

Մի քանի օրից Վիտոյի մոտ է գալիս իր քույրը և տեղեկացնում այն մասին, որ ինքը պատրաստվում է ամուսնանալ, սակայն իրենց մայրը հիվանդ է։ Որոշ ժամանակ անց Վիտոյի մայրը մահանում է, Վիտոն կռվի ժամանակ սպանում է Օ'Նիլին, իսկ Լեոն ասում է, որ կօգնի Վիտոյին դուրս գալ բանտից իր ժամկետից շուտ։

#### Գլուխ 7. Ֆրանչեսկո Պոտենցայի հիշատակ
Գալիս է 1951 թվականը, խաղի ձմեռային մթնոլորտը փոփոխվում է ամառայինի, ինչպես նաև փոխվում են մեքենաները և մարդկանց հագուստը. քաղաքը նոր կյանք է ապրում։ Վիտոն դուրս է գալիս բանտից իր ժամկետից 4 տարի շուտ։ Ջոն տեղեկացնում է Վիտոյին այն մասին, որ ինքն արդեն աշխատում է Ֆալկոնեի ընտանքի համար և ցույց է տալիս Վիտոյին իր համար նախատեսված նոր բնակարանը։ Բանտից դուրս «պրծնելու» հենց առաջին օրը Վիտոն ծանոթանում է Էդի Սկարպայի հետ։ Էդին, Վիտոն և Ջոն գնում են պոռնկատուն, որտեղ էլ հենց Էդին առաջարկում առանձնանալ Կլեմենտեի ընտանիքից և աշխատել իր և դոն Ֆալկոնեի համար։ Որոշ ժամանակ անց բոլորը հարբում են, հետո նրանք գնում են հին աստղադիտարանի մոտ և աստղադիտարանի մոտ Ֆրանչեսկո Պոտենցայի անվան տակ թաղում են մի ՀԴԲ գործակալի։ Այդ ամենից հետո Վիտոն հարբածներին տանում է Ջոյի բնակարան։

#### Գլուխ 8. Անհանգիստ
Ջոն ծանոթացնում է Վիտոյին Մարտիի հետ։ Նա երիտասարդ տղա էր և ցանկանում էր դառնալ իսկական գանգստեր։ Ջոն առաջարկում է Վիտոյին գումար աշխատել գողացված ծխախոտը վաճառելով, սակայն գործի մեջ է խառնվում «գրիզերների» բանդան։ Նրանք հրդեհում են ծխախոտի տուփերով լի բեռնատարը։ Որպես պատասխան Վիտոն, Ջոն, Մարտին և Սթիվը ընկերների հետ ավերում են «գրիզերների» խորտկարանը (բարը) և սպանում են նրանց լքված ձուլարանի տարածքում։ Ջոն և Վիտոն «գրիզերների» բանդայի «հոթ-ռոդերը» վաճառում են Դերեկին և այրված բեռնատարի դիմաց այդ գումարը տալիս են Էդիին։

#### Գլուխ 9. Բալզամ և Բինս
Կառլո Ֆալկոնեն տեղեկացնում է Վիտոյին, որ Կլեմենտեն փախցրել է հաշվապահ Հարվի Բինսին և Ֆալկոնեի ընտանիքի երկու զինվորներին՝ Ֆրենկին և Թոնի Բալզամին։ Վիտոն հետևում է Կլեմենտեի ընտանիքի գլխավորին՝ Լուկա Գուրինոյին, ով գնում էր Կլեմենտեի սպանդանոց։ Այնտեղ Վիտոն փրկում է Թոնի Բալզամին և Հարվի Բինսին (բանդիտները հասցնում են սպանել Ֆրենկին)։ Լուկան թաքնվում է գրասենյակում և օգնություն է կանչում։ Վիտոն Թոնիի հետ սպանում է Լուկայի բանդիտներին, ինչից հետոն Վիտոն հեռանում է և թողնում է Լուկային Բալզամի քմահաճույքին։ Այս առաջադրանքից հետո Վիտոն և Ջոն դառնում են Ֆալկոնեի ընտանիքի լիակատար անդամները։ Եվ ի վերջո Վիտոն գնում է նոր տուն, ինչի մասին էլ նա միշտ երազել էր։

#### Գլուխ 10. Սպասարկումը սենյակներում
Ֆալկոնեն վստահում է ընկերներին մի շատ կարևոր առաջադրանք։ Նրանք պետք է սպանեին Ալբերտո Կլեմենտեին, ով չէր հետևել Սիցիլիական Մաֆիայի կանոններին։ Հակառակ Վիտոյի առարկություններին՝ Ջոն իր հետ առաջադրանքի մեջ էր ներքաշել երիտասարդ Մարտիին։ Ջոյի մտահղացմամբ նրանք պետք է պայթեցնեին քաղաքի լավագույն հյուրանոցի սենյակը, որտեղ գտնվում էին Կլեմենտեն և նրա «վերնախավը»։ Լվացքատանը նրանք պատահմամբ տեսնում են Հենրիին։ Տևական նախապատրաստումից հետո Ջոյի և Վիտոյի ծրագիրը ձախողվում է, քանի որ դոնը պայթուցիկի պայթելու պահին սենյակում չի եղել։ Այնուամենայնիվ Կլեմենտեի մնացած մաֆիոզները, ովքեր սենյակում էին, մահացան։ Կլեմենտեն պահակախմբի հետ փախչում է հյուրանոցից։ Մարտին, ով հայտնվել էր նրանց ճանապարհին, մահացավ, իսկ Ջոն, լուծելով երիտասարդ տղայի վրեժը, դաժանաորեն սպանեց Կլեմենտեին։

Ջոն տանջվում էր (սգում էր Մարտիի մահը) և առաջադրանքը կատարելուց հետո որոշում է այցելել «Միայնակ Աստղ» խորտկարանը։ Այնտեղ նա այնքան է հարբում, որ հանում է ատրճանակը և սկսում է տարուբերել այն։ Այդ ձևով նա վախեցնում է հաճախորդներին, և արդյունքում հաճախորդները լքում են խորտկարանը։ Խորտկարանում առաջացած վիճաբանության ժամանակ նա հիշատակում է ընկերոջ՝ Վիտոյի անունը, ինչպես նաև նրա հեռախոսահամարը։ Սևամորթ բարմեն Լեոն զանգահարում է Վիտոյին և օգնություն խնդրում նրանից։ Վիտոն, ով այդ ժամանակ գտնվում էր իր վիլլայում, գալիս է և սկսում է համոզել Ջոյին, որ նա գնա տուն։ Այդ ժամանակ հոգեբանական պոռթկման մեջ գտվող Ջոն միամտաբար կրակում է ատրճանակով՝ մահացու վիրավորելով բարմենին։ Վիտոն, քարշ տալով բարմենի դիակը, իսկույն Ջոյի հետ դուրս է գալիս խորտկարանից։ Նա դիակը դնում է մեքենայի բեռնախցիկում և այդ վայրից գնում է Ջոյի տան կողմ։ Ջոյին տուն ճանապարհելուց հետո Վիտոն արագ տանում է մեքենան աղբանոց՝ Բրուսկիի մոտ և մամլիչի օգնությամբ սեղմում է մեքենան իր բեռնախցիկի ամբողջ «պարունակության» հետ միասին։

#### Գլուխ 11. Մեր ընկեր
Հենրին, ով աշխատում էր արդեն մահացած դոն Կլեմենտեի համար, խնդրում է Վիտոյին խոսել Ֆալկոնեի հետ։ Նա ցանկանում էր դառնալ Ֆալկոնեի ընտանիքի անդամ։ Ֆալկոնեն կհամաձայներ, եթե Հենրին կատարեր առաջադրանքը։ Եվ Հենրիի որպես Ֆալկոնեի «զինվորի» առաջին առաջադրանքը եղավ Վիտոյի ընկերոջ՝ Լեո Գալանտեին սպանելը։ Սկալլետան, Հենրիից շուտ հասնելով Լեոյի տուն, պատմում է ամեն ինչի մասին Լեոյին։ Շուտով նաև գալիս է «շատ սպասված հյուրը»։ Հենրին ցանկանում է սպանել Լեոյին, սակայն Վիտոն չի թողնում և առաջարկում է լուծել հարցը ավելի խաղաղ տարբերակով։ Վիտոն առաջարկում է, որ Լեոն հեռանա քաղաքից, իսկ Հենրիին առաջարկում է Լեոյին համարել արդեն մահացած և վերադառնալ Ֆալկոնեին մոտ և ասել, որ առաջադրանքը կատարված է։ Հենրին համաձայնում է Վիտոյի հետ, քանի որ Վիտոն նրան շատ էր օգնել։ Կարճ ասած Վիտոն փրկում է ծերուկին մահից և տանում է նրան կայարան։ Կայարանից Լեոն ուղևորվում է Լոսթ Հևեն։ Իսկ Հենրին դառնում է Ֆալկոնեի ընտանիքի լիակատար անդամ, ինչպես Վիտոն և Ջոն էին։ Ճանապարհելով Լեոյին՝ Վիտոն զանգահարում է իր քրոջը՝ Ֆրանչեսկային, ում հետ կատարվել էր ինչ-որ անհասկանալի բան։ Գալով Ֆրանչեսկայի մոտ՝ Վիտոն նկատում է մի քանի կապտուկներ քրոջ վրա և պարզում է, որ Ֆրանչեսկայի ամուսինը՝ Էրիկը, անընդհատ խմում, դավաճանում և խփում է քրոջը։ «Գազազած» Վիտոն թմրամոլների «որջում» գտնում է փեսային մի պոռնիկի հետ և «վերադաստիարակում է» նրան՝ ծեծելով նրան մինչև կիսամեռ վիճակի հասցնելը։ Էրիկը վերադառնում է տուն և պահում է իրան շատ օրինակելի։

Հենց այդ նույն գիշերը Վիտոյի տունը հրդեհում են Բրայան Օ’Նիլի ազգական Միքի Դեսմոնդը և Միքի մարդիկ։ Եվ Վիտոն ստիպված է լինում օգնություն խնդրել Ջոյից։ Նրանք միասին «գնդակահարում են» իռլանդացիների խորտկարանը և սպանում են Դեսմոնդին։ Տուն չունեցող Վիտոն տեղափոխվում է Ջոյի հանգուցյալ ընկերոջ՝ Մարտիի բնակարան։

#### Գլուխ 12. Ծովի նվերներ
Որոշ ժամանակ անց Հենրին խնդրում է ընկերներին՝ Վիտոյին և Ջոյին, ընտանիքի գլխավորներից գաղտնի պահել իր «գործը». նա իմացել էր, որ չինական մաֆիան վաճառում է արտասահմանյան թմրանյութ չնչին գումարի դիմաց, որը նրանք կարող էին մի շաբաթվա ընթացքում եռապատկել։ Սկզբում Վիտոն հրաժարվում է «գործ ունենալ» թմրանյութերի հետ, սակայն Հենրին համոզում է նրան մտնել գործի մեջ ասելով, որ «ապրանքը» նա կվաճառի միայն սևամորթերի թաղամասերում։ Գումարի համար նրանք դիմում են հրեա վաշխառուին՝ Բրունոյին, ով տալիս է նրանց գումարը շատ մեծ տոկոսով։ Թմրանյութերի խմբաքանակը գնելուց հետո չինական պահեստի մոտ Վիտոյին, Ջոյին և Հենրիին են դիմավորում ոստիկանների կերպարանքով բանդիտները։ Պահեստի մոտ փոխհրաձգություն է սկսվում, սակայն Վիտոյին, Ջոյին և Հենրիին հաջողվում է փախչել այդ վայրից։ Գնված թմրանյութը նրանց մեծ գումարներ է բերում։

#### Գլուխ 13. Դրակոնի հայտնվել
Ֆալկոնեն իմանում է գործարքի մասին և պահանջում է իր մասնաբաժինը (60000$)։ Վիտոն և Ջոն գնում են զբոսայգի, որտեղ դառնում են պարոն Վոնի մարդկանց կողմից կատարվող Հենրիի դաժան սպանության ականատեսը (Վոնը չինական մաֆիայի գլխավորն էր, նա էր վաճառել թմրանյութը)։ Արդյունքում Ջոն և Վիտոն մնում են առանց գրոշի։ Նրանք որոշում են ջախաջախելով չինական ռեստորանը վրեժ լուծել։ Ի վերջո նրանք ջախջախելով Վոնի ենթականերին մտնում են Վոնի գրասնեյակ։ Գրասենյակում Վոնը նրանց ասեց, որ Հենրին աշխատել է ոստիկանության համար։ Հենրիի ընկերները չհավատացին Վոնին և արդյունքում սպանեցին նրան։ Մնում էր տալ գանգստերական վաշխառույի պարտքը։ Սակայն կար մի մեծ խնդիր՝ Վիտոն և Ջոն գումար չունեին և չունեին գումար «ճարելու» ինչ-որ տարբերակ։

#### Գլուխ 14. Սանդուղք դեպի երկինք
Էդին աշխատանք է տալիս Ջոյին և Վիտոյին՝ սպանել Թոմի Անջելո անունով նախկին գանգստերին, ով ծախել էր իր գանգստերական ընտանիքը (խաղի առաջին մասի գլխավոր հերոսը)։ Կարմիր մեքենայով նրանք գալիս են գանգստերի տան մոտ։ Նրանք մոտենում են Թոմիին և այդ ժամանակ Վիտոն ասում է. «Պարոն Սալիերին բարևում է ձեզ»։ Նույն պահին Ջոն սպանում է նրան։ Հետո Վիտոն Բրունոյի պարտքի համար գումար փնտրելու նպատակով գնում է նավահանգիստ՝ Դերեկի մոտ։ Այնտեղ նրան հանձնարարում են «լռեցնել» կատաղած աշխատողներին։ Լսելով Վիտոյի ազգանունը, աշխատողները ճանաչում են Վիտոյին և պատմում են ամբողջ ճշմարտությունը կապված Դերեկի հետ. Վիտոյի հայրը մահացել էր ոչ թե պատահմամբ՝ խեղդվելով ծովում, այլ նրան Դերեկի հանձնարարմամբ խեղդել էր Դերեկի «վեցանոցներից» (ենթականերից) մեկը՝ Սթիվեն Կոյնը։ Իմանալով ամբողջ ճշմարտությունը Վիտոն անցնում է «ոտքի ելած» աշխատողների կողմը և լուծում է հոր վրեժը՝ սպանելով Դերեկին և Սթիվին։ Նավահանգստից հեռանալուց նա վերցնում է Դերեկի սեյֆի ամբողջ գումարը։ Վիտոյից պահանջվում էր հավաքել շուրջ 27500 դոլար (եթե խաղի այս մասում խաղը խաղացողը չունի այդ գումարը, նա ստիպված պիտի կամ թալանի քաղաքի խանութները կամ մեքենաներ հանձնի Բրուսկիին)։ Պահանջվող գումարը հավաքելուց հետո Վիտոն գնում է Ջոյի մոտ, սակայն նա տանը չի լինում։ Ջոյին տարբեր վայրերում փնտրելուց հետո, Վիտոն գնում է Վինչիի մարդկանց մոտ՝ «Մոնա Լիզա» ռեստորան։ Այնտեղ նա զենքի կոթի հարվածից հետո ուշագնաց է լինում և նա այդ վիճակից դուրս է գալիս, երբ որ արդեն գտնվում է մի անծանոթ շինության վրա՝ Ջոյի հետ կապկպված։ Այդտեղ նրան հարցաքննության է ենթարկում քաղաքի և Չայնթաունի ապանդանոցի գործերի դրությունից ծայրահեղ դժգոհ Վինչին։ Վիտոն և Ջոն հավաստիացնում են, որ նրանք պատկերացում էլ չունեն թե ինչի մասին է խոսքը (սակայն հենց նրանք էին պատասխանատու ամբողջ կատարվածի համար)։ Շուտով նրանց հաջողվում է ջախաջախել Վինչիի ենթականերին և դուրս պրծնել տանջանքների վայրից, սակայն հրաձգության ժամանակ Ջոն վնասվածք է ստանում։ Վիտոն վնասվածք ստացած Ջոյին տանում է Էլ Գրեկոյի մոտ, իսկ գումարը՝ Բրունոյի։ Բրունոյի հետ խոսակցության ժամանակ պարզվում է, որ Բրունոն հենց այն վաշխառուն է ումից, որ Վիտոյի հայրը պարտք էր վերցրել։

#### Գլուխ 15. Դժվարությունների միջով դեպի աստղեր
Ամբողջ օրվա ընթացքում անձրև էր գալիս։ Անձրևոտ և «մոխրագույն» մի առավոտ Վիտոն արթնանում է Էդիի զանգից, ով նրան խնդրում էր իսկույն գալ Ֆալկոնեի մոտ՝ աստղադիտարան կարևոր խոսակցության համար։ Դուրս գալով փողոց՝ Վիտոն տեսնում է Վինչիի մարդկանց։ Նրան հրավիրում են նստել մեքենան, որի մեջ նրան սպասում էր Լեո Գալանտեն։ Լեոն ասում է, որ գիտի թե ով է մեղավոր քաղաքի խառնաշփոթ իրավիճակի համար և ասում է, որ Վինչին ցանկանում է սպանել քեզ։ Սակայն Լեոն՝ «միջնորդել» էր Վիտոյին (Լեոն ասաց. «Եթե ինչ-որ մեկը փրկում է իմ կյանքը, ապա ես չեմ կարող շնորհակալ չլինել և չօգնել նրան») և փրկվելու համար նրան տվեց վերջին շանսը, որը Ֆալկոնեին սպանելն էր։ Վիտոն համաձայնվում է։

Երկարատև փոխհրաձգությունից հետո Վիտոն մտնում է քաղաքի տարածքից դուրս գտնվող աստղադիտարանի պլանետարիա (երկնքի պատկերը ցույց տվող սենյակ)։ Կառլոն գտնվում էր այդ սենյակում։ Հանկարծակի Վիտոյի հետևից դուրս է գալիս Ջոն և ատրճանակը բարձրացնում է նրա վրա։ Այդ պահին Վիտոյին թվաց, թե Ջոն Կառլոյի օգնականը դառնալու համար «ծախվել է»։ Սակայն իրականում Ջոն անպիղծ է մնում Վիտոյի հանդեպ (այդ ամենը ընդամենը մի խորամանկ քայլ էր)։ Արդյունքում Ջոն կրկին անցնում է Վիտոյի կողմը և նրանք միասին սպանում են Կառլոյին։

Վերջացնելով Ֆալկոնեի հետ կապված առաջադրանքը նրանք դուրս են գալիս աստղադիտարանից։ Փողոցում նրանց արդեն սպասում էին Վինչիի մարդիկ՝ Լեոյի գլխավորությամբ։ Լեոն հարցնում է, թե արդյոք ամեն-ինչ լավ է, իսկ դրան որպես պատասխան Վիտոն ասում է, որ «Կառլոն մեռած է»։ Լեոն Վիտոյին խնդրում է իր հետ նստել մեքենան, իսկ Ջոն նստում է այլ մեքենա։ Մեքենաները շարժվում են նույն ճանապարհով, սակայն հանկարծակի այն մեքենան որի մեջ, որ նստած էր Ջոն ոլորանի վրա թեքվում է, իսկ մեքենան որի մեջ՝ որ Լեոն և Վիտոն շարունակում է ճանապարհը։ Վիտոն Լեոյից հարցնում թե ինչ է այս ամենը նշանակում, իսկ Լեոն պատասխանում է. «Ներիր, Ջոն չէր մտնում մեր գործարքի մեջ»։

Խաղի վերջին կադրը ներկայացնում է անձրևոտ Էմփայր Բեյը։

### Գործող անձինք
#### Հիմնական հերոսներ
* **Վիտտորիո Անտոնիո «Վիտո» Սկալլետա** - խաղի գլխավոր հերոսը։ Կլեմենտեի ընտանիքի անդամ, Ֆալկոնեի ընտանիքի անդամ, իսկ հետո՝ Վինչիի։ Ծնվել է Սիցիլիայում 1925 թվականի մայիսի 2-ին, հետո նրա ընտանիքը տեղափոխվել է Էմփայր Բեյ։ Վիտոյի հայրը նավահանգստում սկսել է աշխատել այն մարդու մոտ, ով նրանց բերել հասցրել է Ամերիկա։ Այստեղ՝ Ամերիկայում Վիտոն դեռ մանուկ հասակում հասկացել է, թե ինչ է չքավորությունը և որոշել է, որ մաֆիան միակ արժանի մասնագիտությունն է իր համար։ 1943 թվականին խանութ թալանելու ժամանակ բռնվել է ոստիկանության կողմից։ Նրան տվել են ընտրության հնարավորություն. կամ նստել բանտում մինչև ազատազրկման ժամկետի լրանալը, կամ էլ ուղևորվել Երկրորդ համաշխարհային պատերազմի ռազմաժակատ։ Նա առանց վարանելու ընտրել է երկրորդը։ 1945 թվականի հունվարին վերադարձել է Էմփայր Բեյ և սկսել է աշխատել Կլեմենտեի ընտանիքի համար։ 1945 թվականից մինչև 1951 թվականը անցկացրել է բանտում՝ բենզինի գողացված կտրոնների առևտուրի համար։ Ազատվելուց հետո դարձել է Ֆալկոնեի ընտանիքի անդամ։ 1951 թվականի սեպտեմբերի 26-ին Վիտոն Լեո Գալանտեի հրամանով սպանում է Կառլո Ֆալկոնեին։ Վերադառնում է Mafia III-ում։
* **Ջոզեֆ «Ջո» Բարբարո** - Վիտոյի լավագույն ընկերը։ Կլեմենտեի ընտանիքի անդամ, իսկ հետո՝ Ֆալկոնեի։ Ջոն եղել է իտալական առանձնաթաղի՝ Էմփայր Բեյի տեղացի ավազակներից, իսկ հասունացման հետ կապված սկսել է կատարել մանր հանցագործություններ։ Մինչև Վիտոյի պատերազմում հայտնվելը՝ նա Վիտոյի հետ միասին շուրջ 10 տարի վարել է հանցագործի կյանք։ Ընկերոջ վերադարձից հետո նրանք կրկին շարունակել են իրենց հանցավոր կյանքը։ Այնպես ինչպես իր ընկերը՝ սկզբում աշխատել է Կլեմենտեի ընտանիքի համար, իսկ հետո՝ Ֆալկոնեի։ Ճակատագիրը հայտնի չէ, սակայն հայտնի կլինի արդեն Mafia III-ում։
* **Հենրի Թոմասինո** - Կլեմենտեի ընտանիքի անդամ, իսկ հետո Ֆալկոնեի։ Վիտոյի և Ջոյի ընկերը։ Սիցիլիացի գանգստերի որդի։ 1931 թվականին հայրը զգալով Մուսոլինի սիցիլիական մաֆիայի վրա հարձակում կատարելու մտահաղացման մասին որդուն՝ Հենրիին ուղարկում է Ամերիկա՝ Էմփայր Բեյ և օգնում է աշխատանք գնտել իր ընկերոջ՝ Ալբերտո Կլեմենտեի մոտ։ Տոմասինոն հավանության արժանացավ Կլեմենտեի ընտանիքի կողմից և դարձավ իսկական գանգստեր։ Փակ և քիչ շփվող անձնավորություն է։ Կլեմենտեի մահից հետո միացել է Ֆալկոնեի ընտնաիքին։ Այն բանից հետո երբ Էմփայր Բեյում տարածվեցին լուրեր այն մասին, որ նա աշխատում է ՀԴԲ-ի համար գազանաբար սպանվեց պարոն Վոնի մարդկանց կողմից։

#### Երկրորդական
* **Ալբերտո Կլեմենտե** - Կլեմենտեի գանգստերական ընտանիքի առաջնորդ։ 1920 թվականին նա հորեղբոր՝ Սիլվիոյի պատվերով ապանել է Պալերմոյի ոստիկանության կապիտաններից մեկին և փախել է Էմփայր Բեյ։ Այստեղ օգտվելով հանցավոր աշխարհի հետ հորեղբոր կապերից, վաստակել է մաքսանենգություն անելով։ 1929 թվականին «Հանձնաժողովի» թույլատվությամբ նա ստեղծել է իր սեփական գանգստերական ընտանիքը։ Չնայած իր մեծ ուժին, Կլեմենտեի բանդան գնագստերների կողմից ստացել է «երկրորդ կարգի ընտանիք» անունը։ Մահացել է Ջո Բարբառոյի ձեռքով իր սեփական լիմուզինում կամ էլ պայթել է այդ լիմուզինում (եթե լինի կրակոց մեքենայի բենզաբաքի ուղղությամբ)։
* **Կառլո Ֆալկոնե** - Ֆալկոնեի գանգստերական ընտանիքի դոն։ Կառլոն եկել է Ամերիկա 1913 թվականին և դարձել է Մորետտի ընտանիքի անդամ։ Ընտանիքում՝ Էդի Սկարպայի հետ բացել է ոգելից խմիչքների գործարան և չոր օրենքի ժամանակ զբաղվել է բուտլեգերական բիզնեսով։ 1933 թվականին Կառլոն Ֆրենկ Վինչիյի հետ ունեցել է գաղտնի խոսակցություն, որից հետո Տոմազո Մորատտին սպանվել է և Վինչի - Մորետտի պատերազմը ավարտվել է։ Մորատտիի մահից հետո նա դարձել է Մորատտի ընտանիքի առաջնորդ։ Տաղանդավոր գանգստեր և միշտ առաջխաղացում ունենալու գնահատող՝ Կառլոն անտեսում է սիցիլիական մաֆիայի օրենքները և հասկանում է, որ նա հարստացել է չոր օրենքի վրա և հետևաբար բարձունքի վրա մնալու համար իրեն հարկավոր է եկամուտի փորձված աղբյուր։ Սպանվել է Լեո Գալանտեյի հրամանով՝ Վիտո Սկալլետայի կողմից։
* **Ֆրանկո «Ֆրենկ» Վինչի** - Վինչիի գանգստերական ընտանիքի դոն։ Ծնվել է 1885 թվականին Սիցիլիայում՝ հայտնի գանգստեր Վինչենցո Վինչիի և Լիլի Տոմասինոյի ընտանիքում։ Ունի մեկ քույր՝ Կառլան։ 1908 թվականին իր ընկեր Լեո Գալանտեի հետ գալով Էմփայր Բեյ, նա՝ իտալացի ներգաղթյալների մեջ հաստատել է «կորզողականության» համակարգը։ Վերջին տաս տարիների ընթացքում Վինչիի բանդան իր ձեռքերում է պահել ամբողջ քաղաքը։ Ֆրենկը գործում էր ծայրահեղ զգույշ, ինչպես նաև ձեռք է բերել կապեր ոստիկանության և քաղաքական գործիչների հետ։ 1930-ական թվականների սկզբում, երբ որ դադարել է ապօրինի ալկոհոլային խմիչքների առևտուրը և չեղարկվել է 18-րդ ուղղումը՝ Վինչիի և Մորետտի ընտանիքների պայքարը միմյանց հանդեպ վերածվել է լիակատար պատերազմի։ Այդ պատերազմում հաղթանակ է տարել Վինչիի ընտանիքը և նրանք արդեն սկսել են կառավարել ամբողջ քաղաքը։ Վինչին եղել է հանցագործությունների կազմակերպան ավանդույթների ազդեցիկ պաշտպան և կողմնակից, բացառությամբ այն ժամանակ երբ խոսքը վերաբերել է թմրանյութերին (նա դեմ է եղել թմրանյութերի հետ առնչվող գործերին և առհասարակ թմրանյութերին)։ Ֆրենկը հաճախ է ժամանակ անց կացրել «Մոնա Լիզա» սրճարանում, ինչպես նաև նրան միշտ տեսել են սպորտային մեքենաներ վարելուց։
* **Լեոնարդո «Լեո» Գալանտե** - Վինչիի ընտանիքի կոնսիլերի։ 1908 թվականին գալով Էմփայր Բեյ նրա ընկերները ստեղծեցին Վինչիի սինդիկատը. Լեոն զբաղվում էր պլանավորմամբ, իսկ Ֆրենկը՝ կատարողական հարցերով։ 1920-ական թվականներին նրանք իրենց հսկողության տակ վերցրին Սաութպորտի նավանորոգարանները, ինչի հասկանալի դարձրեց այն, որ նրանք «չոր օրենքի» ժամանակ դիմել են ոգելից խմիչքների մաքսանենգման։ Լեոն հետաքրքրվում է սպորտով, հատկապես բոքսով և ձիարշավով։ Շուրջ 20 տարի Գալանտեն կառավարել է քաղաքի ամենախոշոր բուքմեյքերական ցանցերից մեկը։ 1943 թվականին մենամարտերի արդյունքների նենգադարսման համար ձերբակալվել է 5 տարի ազատազրկմամբ։
* **Էդի Սկարպա** - Կառլո Ֆալկոնեի աջ ձեռքը։ Վիտոյի և Ջոյի ընկերը։ Մորետտիի ընտանիքի երբեմնի վարձկանը՝ Էդին Կառլո Ֆալկոնեի գործերի մեծամասնությունը վերահսկում է «Մալթայական բազե» ռեստորանից։ Ծնվել է 1908 թվականին Չիկագոյում և արդեն վաղ տարիքում կապվել է մաֆիայի հետ։ Կառլո Ֆալկոնեի հետ ծանոթացել է երբ, որ «չոր օրենքի» ժամանակ Էմփայր Բեյ է ներմուծել մաքսանենգված խմիչքներ։ Դառնալով Մորետտի գանգստերական ընտանիքի (հետագայում Ֆալկոնեի ընտանիք) առաջնորդը, Կառլոն որոշեց վարձահատույց լինել Էդիին և նշանակեց նրան «Դրախտային այգի» սթրփտիզ ակումբի տեր (այսինքն ակումբը նվիրեց նրան)։ Էդին ինչպես միշտ Կառլոյի հետ լավ հարաբերությունների մեջ է, սակայն դոնը Էդիին համարում է տհաճությունների պոտենցյալ աղբյուր, քանի որ հիմնականում Էդին իր դժվար խնդիրները լուծում էր ալկոհոլի միջոցով։
* **Ֆեդերիկո «Դերեկ» Պապպալարդո** - Վինչիի գանգստերական ընտանիքի անդամներից։ 1916 թվականին նա սկսել է աշխատել Էմփայր Բեյի նավահանգստում, որպես շտրայկբրեխեր։ Մասնակցությունը մաքսանենգական գործողություններին մասնակցելը Դերեկին կապել էր մաֆիայի հետ, ինչի պատճառով էլ նա միացավ Վինչիի ընտանիքին։ Զեղծարարության համար նա 2 տարի ժամկետով դատապարտվել է։ Բանտից ազատվելուց հետո՝ 1930-ական թվականներին Դերեկը Վինչիի և Մորետիի գանգստերական ընտանիքի պատերազմում կատարել է մեծ դեր, ինչի համար նա վարձատրվել է իր այժմյան վիճակով։ Ֆրենկ Վինչի սանիկի հետ ամուսնությունը ավելի ամրացրեց Դերեկի դիրքը ընտանիքում։ Դերեկը կոպիտ էր, դաժան և ագահ։ Այս որակները իդեալական էին իր կատարած աշխատանքի մեջ։ Մահացել է Վիտոյի ձեռքով, այն բանից հետո երբ Վիտոն իմացավ, որ Դերեկը իր հոր մահի նախաձեռնողն է։ (Սակայն Լեո Գալանտեի Կառլո Ֆալկոնեին սպանելու հանձնարարության ժամանակ, խաղը խաղացողը կարող է գալ նավահանգիստ և տեսնել Դերեկին։ Նա ինչպես միշտ գտնվում է իր աշխատասենյակում։ Սա կապված է այն բանի հետ, որ հեղինակները մոռացել են անջատել խաղային այն սքրիփթը, որը պատասխանատու է Դերեկի ներկայության համար)։
* **Լուկաս «Լուկա» Գուրինո** - Կլեմենտեի ընտանիքի անդամ։ Գուրինոն միշտ շատ հանգամանորեն փորձում է մարդկանց ներկայանալ այլ կերպ։ Նա փորձում է իր էությունը քողարկել իր արտաքին էլեգանտությամբ, սակայն իր տգիտությունը շրջապատողների կողմից շատ արագ նկատվում է։ Ընտանիքում «չոր օրենքի» ժամանակ Լուկան զբաղվում էր այդ ժամանակ արգելված գործով՝ ոգելից խմիչքների առևտրով, իսկ արդեն ալկոհոլի վերաբերյալ օրենքի չեղարկումից հետո սկսել է «աշխատել» Կլեմենտեի սպանդանոցում, որտեղ իր անխղճությունը օգնել է «վեր բարձրանալ» քրեական հիերարխիայում։ Սպանվել է Թոնի Բալզամի կողմից։
* **Սթիվեն «Սթիվ» Կոյն** - Վինչիի ընտանիքի վարձկաններից։ Սթիվի մանկությունը անցել է գյուղական Բյուրկլանդում։ 16 տարեկան հասակում նա եկել է Էմփայր Բեյ։ Ծեծ կատարելու համար նրան ցանկացել են ձերբակալել, սակայն նա դիմադրություն է ցույց տվել և խփել է ոստիկանին, ինչի արդյունքում էլ նրան դատապարտել են 10 տարի ազատազրման։ Այդ տաս տարուց նա նստել է ընդամենը հինգ տարին։ Հենց բանտում անց կացրած տարիներում է նա ծանոթացել իր «ընկերոջ»՝ Դերեկ Պապալարդոյի հետ, որի համար աշխատել է և բանտում և բանտից ազատվելուց հետո։ Ամենասկիզբից էլ (ծանոթացման օրից, երբ որ տեսել է Վիտոյի հնարավորությունները մտածել է, որ նա կարող է իրեն փոխարինել) ատամ է ունեցել Վիտոյի վրա, և նավահանգստի վրա ընթացող փոխհրաձգության ժամանակ էլ ասել է. «Երբեք չեմ վստահել քեզ Վիտո, ամենաառաջին հանդիպումից սկսած էլ!»: Մահացել է Վիտո Սկալլետայի ձեռքով։
* **Անտոնիո «Տոնի Բալզամ» Բալզամո** - Ֆալկոնեի ընտանիքի անդամ։ 1933 թվականին աշխատել է որպես Տոմազո Մորետտիի անձնական վարորդ և ծանր վիրավորվել է այն պայթուցիկի պայթման ժամանակ, որից մահացել է իր «պատրոնը»։ Դրանից հետո Ֆալկոնեի ընտանիքի համար հիմնականում աշխատել է, որպես դրամաշորթ։ Նրա վերջին առաջադրանքն է եղել պահպանել ընտանիքի հաշվապահ՝ «Բինս» մականունով հայտնի Հարվի Էպշտեյնի և Ֆալոկենի ֆինանսական գաղտնիքների անվտանգությունը։ «Սանդուղք դեպի երկինք» գլխում Վիտոն իմանում է, որ Տոնին ուժեղ ծեծվել է և հնարավոր է, որ էլ չի քայլելու։
* **Բրայան Օ’Նիլ** - իռլանդական հանցախմբի առաջնորդ։ Օ’Նիլ հանցախումբն ունեցել է խորը արմատներ, որոնք հասել են մինչև XIX դար. Բրայանի պապը՝ Ջիմի Օ’Նիլը գլխավորել է իռլանդացիների երբեմնի ամենահզոր և վտանգավոր հանցախումբը։ Բրայան Օ’Նիլի հանցախումբը առաջին անգամ Էմփայր Բեյում հայտնվել է 1800-ական թվականների սկզբին։ Բրայանի «ձեռքի տակ» է գտնվում «բազմերանգ վասալների ոհմակը», որի հետ նա հաճախ կատարում է չմտածված և դաժան հանցանքներ։ Սպանվել է Վիտոյի կողմից։
* **Մարտին «Մարտի» Սանտորելլի** - պատանի, Բարբառոյի ընկերը, Կլեմենտեի ընտանքի անդամ, հետո էլ՝ Ֆալկոնեի։ Մարտի Սանտորելլին ծնվել է 1933 թվականին Էմփայր Բեյում։ Նրա հայրը Միդթաունի խոշոր կինոթատրոնում աշխատել է որպես կինոմեխանիկ, այդ պատճառով էլ մանկությունից սկսած Մարտին դիտել է տարատեսակ ֆիլմեր՝ հատկապես գանգստերական թեմայով։ Նկարելով իրեն գանգստերական ռոմանտիկ կյանքում, Մարտին ինչպես իր մեծ հարևան և վառ օրինակ Ջո Բառբարոն դեռևս պատանի որոշեց օրվա մեծ մասը անցկացնել Ֆրեդիի խորտկարանում։ Ժամանակ առ ժամանակ Մարտին Ջոյի համար կատարում էր մանր գործեր. «առաքում էր» լուրեր, բուքմեյքերից վերցնում էր շահումը, մինչև փայլելու մաքրում էր Ջոյի մեքենան։ Ջոն Մարտիի մեջ տեսնում էր անմեղ և միամիտ պատանու, ինչի պատճառով էլ ասելով, թե «դու դեռ պատրաստ չես», անտեսում էր մեծ գործերի մեջ խառնվելու Մարտիի բոլոր խնդրանքները։ Սպանվել է Կլեմենտեի մարտիկների կողմից։
* **Շի Յուն Վոն «Միստեր Վոն»** - Տրիադայի հանցախմբի անդամ։ Կատարում է գործերը Չայնթաունի «Կարմիր Դրակոն» (Red Dragon) ռեստորանից։ Երիտասարդ Վոնը Ամերիկա է եկել, որպես ստրուկ և զբաղվել է ափիոնի մաքսանենգությամբ։ Մահացել է փամփուշտից, որը «դուրս է թողել» Ջո Բառբարոն, ով էլ իր հերթին լուծում էր Հենրի Տոմասինոյի մահվան վրեժը։
* **Սիդնի «Թմբլիկ» Պեն** - Էմփայր Բեյի լիկյորա-օղիային գործարանի սեփականատեր, անցյալում Ալբերտո Կլեմենտեի կոմպանիոն։ Սպանվել է Ջո Բառբարոյի կողմից։
* **Միկոշ «Մայք» Բրուսկի** - Ռիվերսայդի ավտոմեքենաների աղբանոցի տեր, Վիտոյի և Ջոյի ընկերը, մեխանիկ։ Նախկինում Լոսթ Հեյենի բանկը կողոպտելու համար դատապարտվել է 2 տարվա ազատազրկմամբ։ Երկրորդ անգամ բանտ ընկնելուց հետո Մայքը տեղափոխվել է Էմփայր Բեյ և բացել է իր մեքենաների աղբանոցը, որտեղ նա զբաղվում էր տարբեր տեսակի անօրեն գործունեությամբ. գողացված ավտոպահեստամասերի առևտուր, գողոնի պահապանում և վաճառում, օգնություն կազմակերպված հանցանքներին իրեղեն ապացույցներից ձեռփազատվելու հարցում։
* **Ջուզեպե Պալմինտերի** - Էմփայր Բեյի լավագույն արջաորսը։ Հաճախ աշխատել է սիցիլիական մաֆիայի համար, հաշված այն դեպքը երբ 1917 թվականին մասնակցել է տասներեք տխրահրչակ գանգստերների Պալերմո քաղաքի բանտից փախչելու գործընթացին։ Երբ որ Մուսսոլինին հաստատել է իր իշխանությունը Սիցիլիայում՝ Ջուզեպեն տեղափոխվել է Էմփայր Բեյ, որտեղ էլ շարունակել է ծառայել մաֆիական ընտանիքներին։ Այսօր ծեր Ջուզեպեն պաշտոնապես ետ է կանգնել իր նախկին աշխատանքից, նա չունի ընտանիք և ապրում է միայն իր արհեստանոցի համար։
* **Բրունո Լեվին** - մաֆիական վաշխառու, հրեա Բրունոն բոլոր վաշխառուական գրասենյակների գլխավորն է և հարգված է Էմփայր Բեյի բոլոր մաֆիական ընտանիքների կողմից։ Բրունոյի «գրասենյակը» գտնվում շատ խղճուկ շինությունում՝ Սաուսպորտ թաղամասում։ Այստեղ նա իրականացնում է իր բիզնեսը։ Նա գռփողական տոկոսի տակ պարտքով գումար է տալիս մաֆիայի «ամենափոքր» ներկայացուցիչներին, հանցագործներին և աշխատավոր մարդկանց և օգտագործում է իր գանգստերներին անվտանգության պահպանման համար (պարտքը չտալու դեպքում նրանք պատրաստ էին սպանել պարտատիրոջը)։ Բոլոր կլիենտների նկատմամբ Բրունոն ուներ հավասար հարաբերություններ, նա ամեն գործարքի ժամանակ ճշգրտությամբ հետևում էր իր պարտականությունների ճիշտ իրականացմանը, սակայն որպես պատասխան նա դիմացինից սպասում էր նույնը։ Ոչ քիչ պատմություններ են պատմվում, որոնք նկարագրում են այն թե ինչ է լինում այն պարտատերերի հետ, որոնք չեն կարողանում Բրունոյին՝ ճիշտ ժամանակին հետ վերադարձնել պարտքը։
* **Անդրեաս «Էլ Գրեկո» Կարաֆանտիս** - բժիշկ, ազգությամբ հույն, ցուցաբերում է «ապօրինի» բժշկական օգնություն Էմփայր Բեյի գանգստերական ընտանիքների անդամներին։
* **Թոմաս Անջելո** -  գլխավոր հերոս։ Ինչպես Վիտո Սկալլետան այնպես էլ ինքը, ներքաշվել է հանցավոր կյանք երիտասարդ հասակում և ինչպես Վիտոն՝ սկսել է գիտակցել այս վիճակի թերությունները և զարզանդը; նա հեռացել է քրեական կյանքից և դառնալով ականատես գանգստերական հանցանքների տվել է վկայություններ ոստիկանությանը ի վնաս իր նախկին ընկերների։ Դառնալով ականատեսների պաշտպանության ծրագրի մասնակից տեղափոխվել է Էմփայր Բեյ, սկսել է նոր կյանք իր կնոջ հետ և աշխատել է այնպիսի սովորական վարորդ, ինչպիսին էր մինչև գանգստերական «կարիերան» սկսելը։ Վիտոն Ջոն, ովքեր սպանել են Թոմիին, նրան սպանելու անհրաժեշտությունը ընկալում են որպես հերթական առաջադրանքի մի մաս։

#### Վիտոյի ընտանիքը
* **Մարիա Սկալլետա** (հնչունավորել է. Մարինա Բակինա) - Վիտոյի մորը «ընկել է» ոչ այնքան հեշտ կյանք. նա տեղափոխվել է Ամերիկա ամուսնու և երկու երեխաների հետ «լավագույն» բախտը փնտրելու համար, իսկ որպես արդյունք գտել է ծայրահեղ աղքատությունը և զրկանքները։ Մարիայի աչքի դիմաց ամուսինը կոտրվում էր և տրվում էր հարբեցողությանը ճնշող և ուժերից վեր աշխատանքի պատճառով, իսկ միակ որդին դառնում էր հանցագործ։ Անկախ ամեն ինչից հավատացյալ Մարիան աղոթում էր որպեսզի Աստված փրկեր իր ընտանիքը և Վիտոյին շեղեր արդար աշխատավորի ուղղու վրա։ Ամուսնու մահից հետո Մարիան փոքրիկ բնակարանում ապրում էր Ֆրանչեսկայի հետ։ Այն բանից հետո, երբ Վիտոն հայտնվեց ճաղերի հետևում, նա ծանր հիվանդացավ։ Վիտոն տալիս է իր ամբողջ գումարը Ֆրանչեսկային այն բանի համար, որ նա օգտագործի այն մոր բուժման համար, սակայն արդեն շատ ուշ էր։
* **Ֆրանչեսկա Ռեյլի** (մինչև ամուսնանալը - Սկալլետա) (հնչունավորել է. Պոլինա Շերբակովա) - Վիտոյի քույրը, մի քիչ մեխ նրանից, լուռ և ամաչկոտ աղջիկ, գերազանց ավարտել է դպրոցը և տասնվեց տարեկանից սկսած կառավարել է տեղական եկեղեցու մոտ գտնվող երիտասարդական ակումբը։ Պատանի տարիքում Ֆրանչեսկան փորձում էր ետ քաշել Վիտոյին փողոցային հանցախմբերից։ Ֆրանչեսկան կամ Ֆրաննին (այդպես նրան դիմում էր Վիտոն), ապրում է մոր հետ և պահում էր ընտանիքի անդամներին «Տրագո Օյլ» ընկերությունում հաշվապահ աշխատելու շնորհիվ։ Հենց իր բառերով էլ, նա սկսել էր քիչ-քիչ վճարել հոր պարտքերը, որոնք ավելի ուշ ամբողջությամբ վճարում է Վիտոն։ Այն բանից հետո, երբ Վիտոն հայտնվում է ճաղերի ետևում՝ Ֆրանչեսկային վիճակվում է խնամել հիվանդ մորը։ Մինչև նա այցելում է Վիտոյին, մայրը մահանում է։ Այն բոլոր գումարները, որոնք Վիտոն տվել էր Ֆրաննիի և Էրիկի հարսանիքի համար, օգտագործվում են մոր թաղման համար։ Ֆրանչեսկան այդպես էլ չգտավ երջանկություն իր ամուսնու մեջ։ Նրա ամուսինը նույնպես խառնված էր կեղտոտ գործերի մեջ և դավաճանում էր իրեն։ Կռվել է Վիտոյի հետ այն բանից հետո, երբ Վիտոն «իր ձևերով» ցանկացել էր օգնել նրան և մինչև մահ ծեծել էր իր ամուսնուն։
* **Անտոնիո Սկալլետա** - Վիտոյի հայրը։ Անտոնիո Սկալլետան ամուսնացել է 1920 թվականին Սան Մարտիոն փոքրիկ սիցիլիական գյուղում։ Մեկ տարուց նրանք ունեցան իրենց առաջին երեխան՝ Ֆրանչեսկային, իսկ մեկ տարուց էլ Վիտոյին։ Լավագույն կյանքը փնտրելու համար 1932 թվականին Անտոնիոն ընտանիքի հետ օվկիանոսով երկար ճանապարհ անցավ։ Առանց որևէ գրոշի հայտնվելով Էմփայր Բեյում, չիմանալով ոչ մի անգլերեն բառ Անտոնիոն ստացավ աշխատանք «կտուր» պրոֆմիության առաջնորդից՝ Դերեկ Պապպալարդոյից։ Անտոնիոն Դերեկի մոտ աշխատում էր ստանալով ընդամենը գրոշներ։ Ի զորու չլինելով աշխատել նման պայմաններում, պահել ընտանիքը և դրան էլ գումարած բնակարանի ահռելի վարձը, Անտոնին տխրությունից սկսեց խմել և համարյա ամբողջ աշխատավարձը վատնեց գինետներում։ Ինչպես ասում էր Դերեկը Վիտոյին. «Քո հայրը խմում էր ինչպես ձուկը!»: 1943 թվականին նա Սաուսպորտի նավանորագարանից ընկավ ջուրը և խեղդվեց։ Նա այդ ժամանակ հարբած էր։ Սակայն 8 տարուց պարզվեց, որ նրա մահը ուղղակի ներկայացվում էր որպես «դժբախտ դեպք»։ Իրականում նա սպանվել էր և սպանության մեջ մեղավոր էր հենց ինքը Դերեկը և իր հավատարիմ օգնական Կոյնը։ Հետագայում Վիտոն լուցեծ վրեժ՝ սպանելով և Դերեկին և Կոյնին և ընդհանրապես Դերեկի բոլոր մարդկանց։

## Խաղային գործընթաց
Mafia II-ը արկածային մարտախաղ (էքշն-ադվենչը) ժանրի համակարգչային խաղ է և իր մեջ համախմբում է նաև ավտոմոբիլային սիմուլյատոր և կրակոց երրորդ դեմքի «աչքերով» ժանրերը։ Վիտո Սկալլետայի դերը կատարող խաղացողին անհրաժեշտ է՝ պտտվել ամբողջ Էմփայր Բեյով, շփվել տարբեր մարդկանց հետ, կատարել առաջադրանքներ՝ որոնք իրենց մեջ ներառում էն փոխհրաձգությունները և մեքենա վարելու անհրաժեշտությունը և այլն։

Խաղի իրադարձությունները ընթանում են Էմփայր Բեյում, որը իրենից ներկայացնում է մեծ չափերի տարածք, որտեղով տեղաշարժումը բացարձակապես ազատ է։

Չնայած այն բանին, որ խաղում իրականացվել է բաց խաղային աշխարհ ժանրը՝ խաղային գործընթացի կառուցվածքը ենթադրում է խաղի սցենարի վրա ավելի մեծ կենտրոնացում, քան ազատ տեղաշարժման վրա. մի գլուխը հաջորդում է մյուսին և գլուխների արանքում (խաղացողը վերջացնում է ընթացիք գլխի բոլոր գործերը և պարտավոր է գնալ տուն նրա համար, որ հաջորդ օրը սկսեն հերթական արկածները) խաղացողին տրվում է ժամանակ քաղաքի ազատ հետազոտության համար։ Բացի դրանից, երբ խաղացողը քաղաքի մեջ արդեն առաջադրանքի կատարման գործընթացում է, նա սահմանափակված չէ իր տեղափոխությունների մեջ։

Տարբեր գլուխների գործողությունները ընթանում են տարբեր օրվա ժամանակներում և տարբեր եղանակների։ Չկա նպատակամիտություն օրվա ժամանակների դինամիկ փոփոխության մեջ։ Մշակողները ամեն գլխի համար առանձին մշակել են անհրաժեշտ եղանակային պայմանները։

Mafia 2-ը համարվում է այն առաջին խաղերից և հետևյալ ժանրի առաջին խաղերից, որում կա տարվա եղանակի փոփոխման առկայություն։ Համաձայն այն ժամանակաշրջանների, որոնցում իրականանում են սցենարի դեպքերը՝ ամբողջ խաղային տերիտորիան հիմնված է երկու հիմնական տարբերակի վրա՝ ձմեռայինի և ամառայինի։

### Տեղակայման և գործողությունների վայր
Mafia II-ի հիմնական վայրը, որտեղ որ կատարվում են խաղում ներկայացվող դեպքերը համարվում է Էմփայր Բեյ հորինված քաղաքը։ Այդ անունը համարվում է Նյու Յորք նահանգի անվան նախատիպը։

Էմփայր Բեկ քաղաքը ամբողջությամբ մոդելավորվել է զրոյից և նմանեցվել է Ամերիկայի տարբեր քաղաքներին։ Օրինակ Նյու Յորքին Էմփայր Բեյը նման է մի շարք գեղատեսիլ վայրերով, ինչպիսիք են օրինակ Բրուքլինի կամուրջը, Էմփայր Սթեյթ Բիլդինգը, Կրայսլեր Բիլդինգը, Կենտրոնական զբոսայգին; Լոս Անջելեսին նրանով, որ Հոսպիտալը նման է Լոս Անջելեսի Սիթի Հոլլին։ Ինչպես նաև կա նմանություն Էմփայր Բեյի աստղադիտարանի և Լոս Անջելեսի մեջ։ Աստղադիտարանի նմանությունը կայանում է նրանում, որ շինության ետևի բլուրների վրայի գրվածը ունի Լոս Անջելեսում գտնվող Հոլիվուդ նշանի ոճը։

Խաղային քարտեզի մակերեսը իրական միավորների վերահաշվարկով կազմում է շուրջ 10 քառակուսի միլ։ Տեղակայումը շուրջ երկու անգամ մեծ է առաջին մասի քաղաքից՝ Լոսթ Հեվենից։ Խաղի ամենասկզբից էլ քաղաքը հետազոտությունների համար բաց է։

Խաղում նաև մշակված է երկու «ժամանակաշրջան» (տարվա երկու եղանակ)։ Առաջինը (ձմեռային) տարբերվում է երկրորդից (ամառային)։

### Տրանսպորտային միջոցներ

### Անցորդներ
Խաղում իրականացված է քաղ իրական կյանքին նմանեցնելու բարդ համակարգ. անցորդները քայլում են փողոցով, զանգահարում են հեռախոսով, այցելում են խորտկարաններ, երթևեկում են մեքենաներով և այլն։

### Ոստիկանություն
Ոստիկանները պարեկում են քաղաքը ոտքով կամ մեքենաներով։ Նկատելով հանցագործությունը՝ ոստիկանությունը կախված իրավիճակից կարող է գործել տարբեր ձևերով. նախազգուշացնում են, ստուգում են փաստաթղթերը, տուգանում են (փոքր խախտումների համար), ձերբակալում են (խաղացողի կողմից կատարված լուրջ հանցանքների համար) կամ էլ սկսում են կրակել (ոստիկանականներին կամ անցորդներին սպանելու համար), երբ այլ տարբերակ չկա և խաղացողը չի ենթարկվում։ Էմփայր Բեյի ոստիկանությունը հետաքրքրվում է ոչ միայն խաղի գլխավոր հերոսով, այլ նաև քաղաքի ցանկացած քաղաքացիով, ով խախտում է օրենքը։

Եթե ոստիկանը անրադառնում է Վիտոյին ռադիոյով, ապա նշանակում է, որ նա գտնվում է որոնման մեջ։ Այդ ժամանակ նրան փորձում է բռնել (կամ սպանել) ցանկացած ոստիկան։ Սակայն կարելի է դուրս գալ որոնվողի վիճակից՝ գնելով նոր հագուստ, փոխել հագուստը տանը, կամ էլ տալ կաշառք՝ զանգելով ոստիկանություն փողոցում գտնվող ցանկացած հեռախոսային սարքից։ Բացի դրանից ոստիկանները կարող են նաև հիշել Վիտոյի մեքենայի համարները։ Մեքենայի համարը կարելի է փոխել ավտոարհեստանոցում կամ էլ նորից հեռախոսային խոսակցությամբ կաշառք տալով։ Եթե խաղացողը նստի ոստիականական մեքենան, ապա մեքենան կհայտարարվի «որոնվող»։ Ոստիկանական մեքենայի մեջ ռադիո չկա, իսկ այն կոճակը, որը պետք է միացնի ռադիոն, փոխարինվում է ոստիկանական ազդանշանները միացնող և անջատող կոճակով։

Այս խաղում համեմատած առաջին մասի հետ չկա պատիժ լուսակիրի կարմիր լույսի տակով անցնելու համար։ Սակայն Վիտոյի մեքենայի մեջ գտնվող անձինք (օրինակ Ջոն և Հենրին) զգուշացնում են նրան օրենքը խախտելու դեպքում (արագ վարելու, կարմիր լույսի տակով անցնելու, ավտովթարի ենթարկվելու և այլնի դեպքում)։ Խաղում կա նաև տուգանք արագության գերազանցման համար (խաղում թույլատրելի առավելագույն արագությունը մինչև 40 կմ/ժ է, սակայն ոստիկանությունը խախտում է գրանցում 60 կմ/ժ և ավելիի դեպքում)։ Խախտման համար ոստիկանությունը տուգանում է Վիտոյին 50 դոլարով։

### Զենքեր
Զենքը անհրաժեշտ միջոց է համարվում խաղի սցենարային առաջադրանքների մեծամասնության կատարման համար։

Զենքի շատ տեսակներ կրկնվում են խաղի առաջին մասի հետ համեմատելու դեպքում. Thompson M1928, Colt 1911, օդամղիչ հրացան։ Խաղում իրենց տեղն են գտել նաև Երկրորդ համաշխարհային պատերազմի ժամանակի նոր զենքերից. MP40, M3, Beretta MAB 38, MG42: Համեմատած այս խաղի նախորդ մասի հետ՝ զենքերը, որը կրում է հերոսը, կարող են լինել անսահմանափակ քանակի։ Սահմանափակ է միայն մարտապաշարը։ Զինանոցի «պակասը լրացնելը» և փամփուշտներ գնելը հնարավոր է քաղաքի զինագործական խանութներում և պատերազմի վետերան Հարիի մոտ, ում հետ Վիտոն ծանոթացել էր առաջադրանքներից մեկի ժամանակ։ Իսկ «ագռավուկը» (կողպեքներ բացելու գործիք), «Մագնում» ատրճանակը և Կոլտ 1911-ը ավելի տարողունակ փափուշտատուփով վաճառվում են Ջուզեպեի մոտ։ Քաղաքի բոլոր հանցախմբերի անդամները կրում են Կոլտ 1911 ատրճանակը։ Մի քանի խորտկարանների վաճառողներ, ինչպես նաև զինագործական խանութների վաճառողները սպառազինված են։ Սպանվածի զենքը ընկնում է գետնին, և այն հնարավոր է վերցնել։

## Գրախոսություն և գնահատականներ

Խաղը ստացել է տարաբնույթ ամբողջապես դրական գնահատականներ քննադատերի կողմից. ԱՀ-ի տարբերակի գնահատականը Metacritic ագրեգատորում 100%-ից կազմում էր 78%։ 28 գրախոսների վրա հիմնված Game Rankings-ը քաղը գնահատել էր 76,71 %-ով։

Mafia II-ը երկու շաբաթվա ընթացքում Մեծ Բրիտանիայում դարձավ ամենավաճառվող համակարգչային խաղը։

Որոշ տեսություններում ասվել էր որ խաղում սպասվող հնարավորությունների բացակայություն կա։ Դա կապված է այն բանով, որ մշակվող հնարավորությունները մինչև խաղի վերջնական տարբերակը չհասան։ Eurogamer-ի հոդվածում նշվում է, որ խաղի բաց աշպարհը չի համարվում «բաց անհրաժեշտ չափով», որովհետև հերոսը չուներ երկրորդական հանձնարարություններ։ Հոդվածի հեղինակը բացասաբար էր արտահայտվել նաև մարտական ծրագրի վերաբերյալ։ Ըստ հոդվածի հեղինակի. «Mafia II-ը զրոյի է հավասարեցնում այն հորինվածքը, որ մաֆիան ընդհանրապես հետաքրքիր է։ Խաղը ապացուցում է, որ աշխարհը լի է հիմար աշխատանքներով, որոնք կատարելու համար պետք է արթանանաս ամեն առավոտ կատարես միանման գործուղություններ և գնաս տուն»։

PC Gamer UK ամսագիրը խաղին տալիս է 78 % գնահատականը, սակայն նշել են, որ «2K Czech»-ը տասը ժամվա ընթացքում ցույց է տալիս մաֆիա ֆիլմի բոլոր հանցագործությունները։ Սակայն խաղը ավելի շատ պետք է մշակվեր որպես խաղ և ունենանար ֆիլմի սցենարին ավելի քիչ նմանվող սցենար»։

GameSpot կայքի գրախոս Քեվին ՎանՕրդը () իր գրախոսության մեջ նույնպես նշում է որ. «բաց աշխարհը այնքան էլ բաց աշխարհ չէր։ Խաղում շատ են քարացած առաջադրանքները»։

«Իգրոմանիա»-յի հեղինակները կայքում հրապարակված գրախոսություն մեջ բացական առձագանք են տվել խաղային գործընթացի վերաբերյալ նկարագրելով այն, որպես «Ա վայրից Բ վայր գնալու սցենար»։ Այդ նույն հրապարակման մեջ նրանք անրադարձել են նաև խաղի աշխարհի «ապշեցուցիչ» կառուցվածքին. «ամեն անցքը, ամեն կետը խաղում մշակված է մեխանիկ կերպով։ Նույն կարելի է ասել երբ նայում ես ամենահասարակ վայրերի 4 կողմերը, խաղի ամեն կտորը մեծ մշակում է կրել։ Ինտերիերների մանրամասնումը ապշեցնող է։ Աստիճաններով իջնելիս կարելի է հանդիպել դռան այն կողմի խոսակցությունը լսող հավաքարարին, ով ձեզ տեսնելու պահին մի անգամից ետ է քաշվում և շփոթվում է։ «2K Czech»-ի մանրախնդրութունով չես հոգնում հիանալ անգամ երկրորդ և երրորդ անգամ»։ Կայքի տեսությունում խաղը գնահատվել էր 10-ից 7,5։ Հենց այդ ժամանակ ըստ մեկ այլ տեսության խաղը գնահատվել էր 10-ից 9,5։ Այդ տեսության հեղինակները նաև արտահայտել են իրենց կարծիքը. «ցանկություն է առաջանում ապրել այս խաղի աշխարհում, ընդ որում „ապրել“ բառը այստեղ չի օգտագործվում այն իմաստով, ինչով որ օրինակ Gothiс կամ Oblivion համակարգչային խաղերում և դրանց բնույթի խաղերում։ Այս խաղում դու շատ ժամանակ չես անցկացնի, սակայն այն մի քանի օրը, որը դու կանցկացնես Վիտոյի և Ջոյի հետ արժե շատ ամիսներ, որը դու կանցկացնես ֆանտաստակ անտառներով թափառելիս»։

Ծայրահեղ բացական արտահայտվեց Absolute Games կայքի գրախոս Վլադիմիր Գորյաչևը, ով հայտնի է նաև Nomad անունով։ Խաղին գնահատելով 100-ից 54 Nomad-ը բնութագրեց խաղը որպես «անհետաքրքիր աշպարհով», «աղքատիկ եզրափակումով» խաղ, իսկ խաղի գլխավոր հերոսներին նա անվանեց «բանջարեղեն» (Վիտո) և «ոչնչություն» (Ջո)։ Հեղինակին նաև դժվար էր խաղը հաղթահարելը, ինչպես ինքն էր ասում «ամեն պատահական հարվածից հետո հերոսը մահանում էր»։

Լրիվ հակառակ կարծիքն էր գրված հայտնի 3DNews կայքի հոդվածում։ Կայքի լրագրողուհին շատ դրական էր արտահայտվել նայելով խաղին տարբեր տեսանկյուններից։ Նա դրական արձագանք էր տվել խաղի սյուժեի, գրաֆիկայի, խաղային գործընթացի վերաբերյալ և Mafia II խաղը անվանել էր «առաջարկություն որից անհնար է հրաժարվել»։ Նա համեմատելով խաղը GTA շարքի խաղերի հետ տալիս է իր վերջնական տեսակետը խաղի վերաբերյալ.

## Թողարկված հավելումներ
### Լրակազմեր

Հավելյալ առարկաների չորս հավաքածու (հագուստ և ավտոմեքենաներ Վիտոյի համար) թողարկվեցին 2010 թվականի սեպտեմբերին և մտան ամբողջական տարբերակի կազմի մեջ։

* **Vegas Pack**. երկու հավելյալ ավտոմեքենա և կոստյում Վիտոյի համար։
* **War Hero Pack**. երկու զինվորական ավտոմեքենա և երկու նոր կոստյում՝ զինվորական բաճկոն և սովորական զինվորի համազգեստ։
* **Renegade Pack**. երկու նոր ավտոմեքենա՝ սպորտային կուպե և 50-ականների ոճի հոթ-ռոդ, ինչպես նաև երկու վերարկու հաշված կաշվեն Վիտոյի համար։
* **Greaser Pack**. երկու հոթ-ռոդ ոճի սպորտային ավտոմեքենա, կաշվե մրցարշարվի կոստյում, կաշվե վերարկու և բարձր կոշիկներ։
* **Made Man Pack**. սմոկինգ, կոստյում և երկու ավտոմեքենա Վիտոյի համար։ Մտնում է հավաքածուային ամբողջության կազմի մեջ։

### Սցենարային հավելումներ
Թողարկվել է սեփական սցենարային գծերին վերաբերող երեք սցենարային հավելում՝ նոր հերոսներով և հնարավորություններով, ինչպես նաև քաղաքում գտնվող նոր վայրերով, որոնք կարելի է այցելել։

* **The Betrayal of Jimmy** (հայ.՝ «Ջիմիի մատնիչությունը») (թողարկումը կայացել է 2010 թվականի օգոստոսի 24-ին)
* **Jimmy’s Vendetta** (հայ.՝ «Ջիմիի վրեժը») (թողարկումը կայացել է 2010 թվականի սեպտեմբերի 7-ին) 
* **Joe’s Adventures** (հայ.՝ «Ջոյի արկածները») (թողարկումը կայացել է 2010 թվականի նոյեմբերի 23-ին)

## Զուգընթաց թողարկված խաղեր
Mafia 2-ի հետ համընթաց թողարկվեցին նաև մի քանի այլ խաղեր։

**The Story of Frankie Potts** (հայ. «Ֆրենկ Պոտտսայի պատմությունը») - ինտերակտիվ առցանց խաղ, որը Ֆրենկ Պոտտսայի անունից պատմում է այն իրադարձությունների մասին որոնք տեղի են ունեցել **' խաղից առաջ։

**Mafia II Mobile*' - խաղ բջջային հեռախոսների համար, երրորդ դեպքով կրակոց՝ ավտոսիմուլյատորի տարրերով օժտված։ Իրադարձությունները տեղի են ունենում 1945-1950 թվականներին։ Խաղի գլխավոր հերոսը համարվում է Մարկո Ռուսետտոն։ Մարկոն - Սալերիի գանգստերական ընտանիքի անդամ է, ինչպես նաև նա Վինչեցոյի զարմիկն է։ Սյուժեն հիմնված է այն բանի վրա, որ Վինչեցոյի հրամանով Մարկոն Թոմաս Անջելոյին գտնելու և սպանելու համար ուղևորվում է Էմփայր Բեյ։

== Ծանոթագրություններ ==
<div class="references" style="height: 250px; overflow: auto; padding: 3px" ></div>

== Արտաքին հղումներ ==
* [http://www.2kgames.com/mafia2/ *Mafia II*-ի պաշտոնական կայքը]
* 
* [http://www.mobygames.com/game/mafia-ii *Mafia II*-ի էջը [[MobyGames]] կայքում]
* [http://www.feralinteractive.com/?game=mafia2 *Mafia II''-ի էջը Feral Interactive կայքում]«Feral Interactive»
* 
** 
** 

Կատեգորիա:2010 վիդեոխաղեր
Կատեգորիա:PlayStation 3 տեսախաղեր
Կատեգորիա:Windows տեսախաղեր
Կատեգորիա:Xbox 360 տեսախաղեր